•Procjena učinka

Ovaj je Prijedlog potkrijepljen procjenom učinka. Odbor za nadzor regulative ispitao je procjenu učinka i 27. rujna 2021. izdao pozitivno mišljenje. Preporuke Odbora i objašnjenje kako su uzete u obzir uključeni su u Prilog 1. Izvješću o procjeni učinka.

S obzirom na ciljeve inicijative, točnije zaštitu interesa Unije i država članica od gospodarske prisile, u izvješću o procjeni učinka razmotrene su tri opcije. Zadržana je opcija stvaranja novog pravnog instrumenta kojim bi se riješio utvrđeni nedostatak u trenutačnom zakonodavnom okviru. U Izvješću su analizirani brojni parametri za izradu instrumenta i njihove opcije, točnije: okidači i prag za djelovanje, moguće djelovanje, uvjeti za odabir protumjera, odlučivanje, aktivacija instrumenta i uključenost dionika. U okviru te opcije u izvješću je utvrđeno najpoželjnije rješenje u smislu djelotvornosti, učinkovitosti i dosljednosti. Opcije izostanka promjene politike i stvaranja „ureda za otpornost” odbačene su kao neprimjerene zbog razloga navedenih u izvješću o procjeni učinka.

Najpoželjnija opcija osnova je za ovaj prijedlog. To je okvirna uredba Europskog parlamenta i Vijeća kojom se omogućuje djelovanje Unije, u skladu s međunarodnim javnim pravom, sa sljedećim glavnim elementima:

·odgovor Unije u dva koraka. Prvi je korak primjena neintervencionističkih mjera, kao što su formalno utvrđivanje da je neko djelovanje obuhvaćeno područjem primjene instrumenta i pokušaji ostvarivanja suradnje s trećom zemljom, pri čemu je primarni cilj ublažavanje gospodarske prisile i poticanje treće zemlje da okonča svoje mjere. Ako taj korak nije uspješan, u drugom koraku postaje dostupan širok raspon mogućih protumjera kao krajnje rješenje. Nekoliko kriterija primjenjivalo bi se pri odabiru mogućnosti u smislu proporcionalnosti, interesa Unije, izbjegavanja ili što većeg ograničavanja popratnih troškova i administrativnog opterećenja;

·širok raspon mogućih mjera gospodarske prisile koju primjenjuju treće zemlje može biti okidač za odgovor Unije, uključujući izričitu, prikrivenu i tihu gospodarsku prisilu i njihove varijacije. Primjenjivao bi se kvalitativni prag za djelovanje;

·proces donošenja odluka na temelju instrumenta spada u standardan okvir delegiranih i provedbenih akata, koji uključuje mogućnosti za brzo djelovanje. Dionici bi trebali imati priliku podijeliti svoja stajališta i podatke o primjeni instrumenta.

•Temeljna prava

Prijedlog je dosljedan s politikom Unije u području ljudskih prava i Poveljom o temeljnim pravima. Postojanje samog instrumenta pozitivno bi utjecalo na temeljna prava, u skladu s pozitivnom obvezom Unije da zaštiti prava svojih građana od povreda iz drugih izvora, u ovom slučaju stranih vlada, ako postojanje ili primjena instrumenta može pridonijeti odvraćanju od njihovih mjera gospodarske prisile koja bi mogla negativno utjecati na ta prava. Ako primjena instrumenta dovede do ograničenja koja utječu na temeljna prava jer se njima ograničava sloboda uključivanja u međunarodnu trgovinu ili ulaganje u okviru slobode obavljanja poslovne djelatnosti, pravo vlasništva (uključujući pravo intelektualnog vlasništva) ili druga temeljna prava (uključujući pravo na jednako postupanje), to bi bilo legitimno djelovanje Unije na temelju Povelje o temeljnim pravima. To je zato što bi se to djelovanje poduzelo u skladu sa zahtjevima da nadležna tijela poduzmu djelovanje na temelju valjane pravne osnove, u svrhu postizanja legitimnog cilja i u skladu s načelom proporcionalnosti.